આજે પણ ગઢગિરનાર ગાઢા જંગલોથી ભરેલો છે.તેથી તેનું કુદરતી સૌંદર્ય ખુબજ મનોરમ્ય અને આકર્ષક લાગે છે. વળી ગિરનારગિરિના જંગલો વિવિધ પ્રકારની વનસ્પતિ અને ઔષધિઓથી સભર છે. એક જમાનામાં ગિરનાર પર્વત રોજ સવામણ સોનું આપતો હતો અને હાલ રોજ સવા શેર સોનું આપે છે એમ કહેવાય છે. જામફળ, કેરી, સીતાફળ, પપનસ વિગેરે ઘણી જાતનાફાળો ગિરનારની નીચાણની જમીનમાં થાય છે. સહસાવન, ભરતવન અને બાળાવનમાં આંબાના પુષ્કળ ઝાડ છે. ગિરનાર ચઢવા ઉતારવાના રસ્તામાં ખાખરા, સાગ, કરમદા, કરંજાદી, પીપળો અને ગુલરના ઝાડ જ્યાં નગર નાખો ત્યાં જોવા મળે છે. માળી પરબથી ઉંચે જતાં કરમદી, ગુલર, મચકુંદ, જાઈની વેલો ઘણી નજરે પડે છે. હનુમાનધારા જતાં પાંદડીના ઝાડ પુષ્કળ છે. ગિરનારના જંગલમાં અંદાજે ૭૦૦ જેટલી ફુલવાળી વનસ્પતિ, વૃક્ષ, છોડ, વેળા અને કંદનાં રૂપમાં જોવા મળે છે.